P6_TA(2005)0154

A környezetben tartósan megmaradó szerves szennyező anyagok

Az Európai Parlament állásfoglalása a környezetben tartósan megmaradó szerves szennyező anyagokról szóló Punta del Este-i konferenciára kialakított európai uniós stratégiáról

Az Európai Parlament,

- tekintettel a környezetben tartósan megmaradó szerves szennyező anyagokról szóló, 2001. május 22-i Stockholmi Egyezményre és az Egyezményben részes felek közelgő első konferenciájára (COP-1), amelyet 2005. május 2- 6. között rendeznek Punta del Estében, Urugayban,

- tekintettel a Környezetvédelmi, Közegészségügyi és Élelmiszer-biztonsági Bizottság nevében az eljárási szabályzata 108. cikke alapján előterjesztett B6-0171/2005. számú szóbeli választ igénylő kérdésre, valamint tekintettel a Tanács és a Bizottság nyilatkozatára,

- tekintettel eljárási szabályzata 108. cikkének (5) bekezdésére,

A. mivel a Stockholmi Egyezmény 2004. május 17-én hatályba lépett;

B. mivel az Európai Közösség, valamint tagállamainak többsége, beleértve az új tagállamokat is, 2004. november 16-án [1] ratifikálta a Stockholmi Egyezményt;

C. mivel az Európai Parlament és a Tanács elfogadta a Stockholmi Egyezmény végrehajtásához szükséges jogalkotási eszközöket [2], és ezáltal kinyilvánította a környezetben tartósan megmaradó szerves szenynyező anyagok lehető legteljesebb megsemmisítésére vonatkozó elkötelezettségét;

D. mivel az Egyezményben részes felek első konferenciája előkészíti a talajt a jövőbeli konferenciák számára, és mivel ezen a COP-1 konferencián számos fontos témát vitatnak meg és hoznak döntést azokkal kapcsolatban;

E. mivel a Stockholmi Egyezmény nem statikus jogalkotási eszköz, hanem új anyagok hozzáadására alkalmas eljárást kínál,

1. sürgeti az Európai Uniót, hogy vállaljon aktív szerepet a tárgyalásokban a Bizottság, a Tanács és a Parlament közötti hatékony együttműködés által;

2. úgy ítéli meg, hogy a konferencia jó alkalmat kínál ambíciózus célok kitűzésére olyan intézkedések meghozatalához, amelyek a környezetben tartósan megmaradó szerves szennyező anyagok előállításának, forgalomba hozatalának és felhasználásának megszüntetését szolgálják;

3. sürgeti a Bizottságot és a tagállamokat, hogy gondoskodjanak arról, hogy az Egyezményben részes felek első konferenciáján hozott határozatok biztosítsák az Egyezmény hatékony végrehajtását és továbbfejlesztését, valamint arról, hogy összhangban legyenek a Közösség környezetvédelmi és fejlesztéspolitikai célkitűzéseivel és jogszabályaival;

4. sürgeti, hogy a Bizottság és a tagállamok különösen igyekezzenek biztosítani, hogy

a) az Egyezmény A. mellékletében felsorolt anyagokra vonatkozó külön kivételeket csak kivételes és alaposan indokolt esetben engedélyezzék;

b) a maláriával küzdő régiók országai kapjanak támogatást a DDT biztonságos és hatásos alternatívával való helyettesítésére egy megalapozott menetrend szerint annak érdekében, hogy a DDT felhasználásának teljes tilalma mihamarabb megvalósuljon;

c) iránymutatásokat fogadjanak el a nem kívánt módon előállított, környezetben tartósan megmaradó szerves szennyező anyagok - különösen a dioxinok és furánok - kibocsátását csökkentő, illetve megszüntető "bevált környezetvédelmi gyakorlatok" és "legjobb elérhető technológiák" ösztönzésére;

5. sürgeti a Bizottságot és a tagállamokat, hogy biztosítsák az EU földrajzi szempontból egyenlő képviseletét a környezetben tartósan megmaradó szerves szennyező anyagok felülvizsgálatával foglalkozó bizottságban, amint az a Rotterdami Egyezmény keretében már megvalósul;

6. úgy ítéli meg, hogy továbbra is a Globális Környezetvédelmi Alap kell, hogy legyen a pénzügyi mechanizmus működtetésével megbízott fő szervezet, különösen azáltal, hogy a legkevésbé fejlett országokat támogatja a kitűzött célok elérésében;

7. úgy véli, hogy biztosítani kell az összehangoltságot és a következetességet a Rotterdami, a Stockholmi és a Baseli Egyezmény rendelkezéseinek közösségi szinten való végrehajtása során, és az ENSZ keretében a Nemzetközi Vegyianyag-kezelés Stratégiai Megközelítésének (Strategic Approach to International Chemicals Management - SAICM) kialakításában való részvétel során;

8. sürgeti a Bizottságot és a tagállamokat, hogy alakítsanak ki megfelelő iránymutatást a nemzeti végrehajtási tervek megvalósítására; sürgeti azokat az államokat, amelyek még nem tették ezt meg, hogy a lehető leghamarabb készítsék el saját nemzeti végrehajtási tervüket;

9. úgy ítéli meg, hogy az Európai Közösség küldöttségében részt vevő európai parlamenti képviselők lényegesen hozzájárulhatnak a folyamathoz, és ezért reméli, hogy legalább megfigyelői státuszban jelen lehetnek az EU Punta del Este-i koordinációs ülésein, felszólalási joggal vagy anélkül;

10. utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamok kormányainak és parlamentjeinek, valamint az ENSZ Környezetvédelmi Programja titkárságának azzal a kéréssel, hogy juttassa el az összes olyan szerződő félnek, amely nem tagja az Európai Uniónak.

[1] 2004. október 14-i 2004/... / EK határozat (még nem jelent meg), amelyet 2004. november 16-án helyeztek letétbe.

[2] A környezetben tartósan megmaradó szerves szennyező anyagokról és a 79/117/EK irányelv módosításáról szóló, 2004. április 29-i 850/2004/EK rendelet (HL L 158., 2004.4.30., 7. o. Helyesbítése: HL L 229., 2004.6.29., 5. o.); a veszélyes vegyi anyagok kiviteléről és behozataláról szóló, 2003. január 28-i 304/2003/EK rendelet (HL L 63., 2003.3.6., 1. o.); a poliklórozott bifenilek és poliklórozott terfenilek (PCB/PCT) ártalmatlanításáról szóló, 1996. szeptember 16-i 96/59/EK tanácsi irányelv (HL L 243., 1996.9.24., 31. o.).

--------------------------------------------------